Document ID: 32014R0221

A BIZOTTSÁG 221/2014/EU VÉGREHAJTÁSI RENDELETE
(2014. március 7.)
a 288/2009/EK bizottsági rendeletnek az iskolagyümölcs- és -zöldségprogram keretében nyújtott támogatás indikatív összege tekintetében történő módosításáról
AZ EURÓPAI BIZOTTSÁG
tekintettel az Európai Unió működéséről szóló szerződésre
tekintettel a mezőgazdasági termékpiacok közös szervezésével kapcsolatos egyes támogatások és visszatérítések megállapítására vonatkozó intézkedések meghatározásáról szóló, 2013. december 16-i 1370/2013/EU tanácsi rendeletre (1) és különösen annak 5. cikke (2) bekezdésére
mivel:
(1)
Az 1370/2013/EU rendelet 5. cikke meghatározza az 1308/2013/EU európai parlamenti és tanácsi rendelet (2) (a továbbiakban: iskolagyümölcs- és -zöldségprogram) 23. cikke értelmében a gyermekek gyümölccsel, zöldséggel, feldolgozottgyümölcs- és feldolgozottzöldség-, valamint banántermékekkel való ellátásához nyújtott uniós támogatás összértékét. Az 1370/2013/EU rendelet 5. cikke továbbá tagállamonként meghatározza a társfinanszírozás maximális arányát és a támogatás minimális összegét.
(2)
Az 1308/2013/EU rendelet 23. cikke (5) bekezdésében említett kritériumok alapján a Bizottságnak minden tagállam esetében meg kell határoznia az iskolagyümölcs- és -zöldségprogram keretében nyújtott támogatás indikatív összegét. A Bizottságnak ezt követően időszakosan ellenőriznie kell, hogy az indikatív összegek továbbra is megfelelnek-e ezeknek a kritériumoknak.
(3)
A 288/2009/EK bizottsági rendelet (3) II. melléklete meghatározza, hogy a 90 millió eurós uniós költségvetésből tagállamonként mennyi a támogatás indikatív összege. Mivel az 1370/2013/EU rendelet az iskolagyümölcs- és -zöldségprogram keretében nyújtott támogatás teljes összegét 150 millió EUR-ra növeli és új társfinanszírozási arányokat állapít meg, meg kell határozni a támogatás új indikatív összegét is.
(4)
A támogatás új indikatív összegének meghatározásakor figyelembe kell venni az 1308/2013/EU rendelet 23. cikkének (5) bekezdésében megállapított kritériumokat, a hat és tíz év közötti életkorú gyermekek a tagállami régiók lakosságához viszonyított arányára vonatkozó rendelkezésre álló 2012-es adatok alapján.
(5)
A 288/2009/EK rendeletet tehát ennek megfelelően módosítani kell. Az oktatási év ütemezésének figyelembe vétele érdekében a támogatás új indikatív összegét 2014. augusztus 1-jétől kell alkalmazni.
(6)
A e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,
ELFOGADTA EZT A RENDELETET:
1. cikk
A 288/2009/EK rendelet módosítása
A II. melléklet helyébe az e rendelet mellékletében foglalt szöveg lép.
2. cikk
Hatálybalépés és alkalmazás
Ez a rendelet az Európai Unió Hivatalos Lapjában való kihirdetését követő napon lép hatályba.
Ezt a rendeletet 2014. augusztus 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. március 7-én.

Labels: 17
19
5
3
12
15